གཏེར་ཆེན་མཆོག་གི་སྐུ་གདུང་དེ་སྒྲ་མ་ཉམས་འབྲུ་མ་ཉམས་པར་ཆེ་ཆུང་ཁྲུ་གང་ཙམ་ཅིག་ལུ་གྱུར་ཏེ་དེ་ཁ་ལས་བྱུང་བའི་དྲི་བཟང་གིས་ཕྱོགས་དང་ཕྱོགས་སུ་ཁྱབ་པ་ལས་སྐུ་གདུང་རིན་པོ་ཆེ་དེ་ཉིད་གདན་ས་ཆེན་མོ་གཏམས་ཞིང་ལྷུན་གྲུབ་ཆོས་གླིང་དུ་བཞུགས་སུ་གསོལ་ནུག།ཤུལ་ལས་སྐུ་གདུང་དེ་གཡུང་དྲུང་ཆོས་གླིང་ལུ་བཞུགས་ཐབས་བྱུང་ན་འབྲུག་རྒྱལ་ཁབ་ཀྱི་བསྟན་སྲིད་ལུ་ལེགས་ཚོགས་འཕེལ་བའི་ལུང་དོན་གསུང་སྤྲུལ་བདུན་པ་གིས་བཀའ་གནང་བ་བཞིན་དུ་དེ་ཁར་གདན་འདྲེན་ཞུ་སྟེ་ད་ལྟོ་འགྲོ་བ་ཡོངས་བསོད་ནམས་བསག་ནིའི་་རྟེན་མཆོད་སྡོང་ཆེན་མོ་དེ་ནང་བཞུགས་ཏེ་ཡོད་པའི་ལོ་རྒྱུས་འདུག།ཨིན་རུང་ལོ་རྒྱུས་སོ་སོ་གཅིག་ལས་བཤད་དོ་བཟུམ་འབད་བ་ཅིན་སྤུངས་ཐང་བདེ་བ་ཆེན་པོའི་ཕོ་བྲང་ནང་མ་ཆེན་རྣམ་གཉིས་ཟེར་མཐུ་ཆེན་ཆོས་ཀྱི་རྒྱལ་པོ་ཞབས་དྲུང་རིན་པོ་ཆེ་དང་གཏེར་སྟོན་ཆེན་པོ་རིག་འཛིན་པདྨ་གླིང་པའི་སྐུ་གདུང་རྣམ་གཉིས་རྒྱལ་ཁབ་འདིའི་ཕྱག་མཆོད་ཀྱི་ཡུལ་བྱིན་རྟེན་གཙོ་བོར་བཞུགས་ཡོདཔ་ཨིན་ནོ།།